**Charakteristika najdôležitejších vedeckých výsledkov, ohlasov   
a prehľad školiacej činnosti doktorandov**

**Najvýznamnejšie výsledky a práce:**

Moje výskumné aktivity sa realizujú najmä v oblasti psychológie osobnosti o optimálneho fungovania osobnosti. Za svoj najvýznamnejší vedecký prínos považujem výsledky dlhodobého skúmania psychologických aspektov prežívania zmyslu v živote, ktoré poukazujú na významnú funkciu zmyslu života v optimálnom fungovaní človeka *(Halama, P., Dědová, M (2007) Meaning in life and hope as predictors of positive mental health: Do they explain residual variance not predicted by personality traits? Studia Psychologica, 49, 3, 191-200)* a v špecifických procesoch ako je napr. zvládanie záťaže. Svoje výsledky som zhrnul v monografii *Zmysel života z pohľadu psychológie* *(Slovak Academic Press, Bratislava, 2007*), výsledky týkajúce sa úlohy zmyslu života a zvládania tiež v nedávno publikovanej kapitole *Meaning in Life and Coping: Sense of Meaning as a Buffer Against Stress* (*In: Batthyany, A., Russo-Netzer, P. (Eds.) Meaning in Positive and Existential Psychology. - New York: Springer, 2014, s. 239-250.*).Tá poukazuje na to, že vysoká miera zmyslu života pôsobí ako nárazník voči negatívnemu dopadu stresu na život človeka. Na skúmanie prežívania zmyslu života som vyvinul vlastné nástroje, z ktorých najmä Škála životnej zmysluplnosti je používaná nielen doma ale aj v zahraničí (viď ohlasy).

V oblasti psychometrie a teórie psychodiagnostiky je mojim najvýznamnejším prínosom aplikácia novších psychometrických prístupov v analýze meracích nástrojov a realizácii psychodiagnostiky. V jednej zo štúdií na túto tému (*Halama, P., Bieščad, M. (2011) Meranie psychoterapeutickej zmeny: porovnanie klasického testového skóre a skóre odvodeného prostredníctvom teórie odpovede na položku. Československá psychologie, 55, 5, 400-411.)* bolo empiricky poukázané, ako IRT prístup k reliabilite založený na rozdielnych hodnotách reliability na jednotlivých úrovniach meranej škály oproti klasickému prístupu zvyšuje mieru citlivosti pri meraní zmeny a tým skvalitňuje samotný proces merania.

V oblasti psychológie náboženstva sa zameriavam na skúmanie osobnostných súvislostí procesu náboženskej konverzie. Moje teoretické a empirické výskumy poukázali na to, že náboženská konverzia je komplexným javom, ktorý je nutné skúmať v špecifických kontextoch. Konvertiti vnímajú retrospektívne významné zmeny vo well-beingu aj osobnosti (*Halama, P., Lačná, M. (2011) Personality change following religious conversion: perceptions of converts and their close acquaintances. Mental Health, Religion & Culture, 14, 8, 757–768.).* Samotný priebeh konverzie súvisí aj s preferovaným štýlom vzťahovej väzby (*Halama, P., Gašparíková, M., Sabo, M. (2013) Relationship between attachment styles and dimensions of religious conversion processes. Studia Psychologica, 55, 3, 195-207*.).

**Ohlasy:**

Halama, P., Dědová, M (2007) Meaning in life and hope as predictors of positive mental health: Do they explain residual variance not predicted by personality traits? *Studia Psychologica, 49, 3, 191-200*.

1. Ho, M.Y., Cheung F.M., Cheung, S.F. (2010) The role of meaning in life and optimism in promoting well-being. Personality and Individual Differences, 48, 5, 658-663.

Autori citujú výsledky nášho výskumu ako podporu pre svoje tvrdenie o rozsiahlych empirických dôkazoch, ktoré dokazujú že zmysel života a optimizmus sú významnými prediktormi well-beingu.

*Halama, P.:* Dimensions of life meaning as factors of coping. *Studia Psychologica*, 42, 2000, 4, 339-350

1. Brassai, L., Piko, B.F., Steger, M.F. (2012) Existential attitudes and Eastern European adolescents' problem and health behaviors: Highlighting the role of the search for meaning in life. *Psychological Record, 62,* 4, 719-734.

Autori citujú výsledky nášho výskumu ako podporu pre svoje tvrdenie o tom, že hľadanie zmyslu sa dá považovať za adaptívny spôsob kopingu s ťažkými existenciálnymi okolnosťami a môže viesť k psychologickému rastu.

*Halama, P.:* Vývin a konštrukcia škály životnej zmysluplnosti. *Československá psychologie*, 46, 2002, 3, 265-276.

1. Sak, J., Sagan, D.; Wiechetek, M., et al. (2012) Suboptimal perception of illness due to self-realization constraints impairs psychological welfare in surgical patients(dagger). *EUROPEAN JOURNAL OF CARDIO-THORACIC SURGERY*, 41, 4, 824-828.

Autori použili Škálu životnej zmysluplnosti v poľskom preklade na overovanie dopadu efektu nevhodnej hospitalizácie na psychologické fungovanie takýchto osôb. Citácia ukazuje na to, ako sa moje originálne metódy stávajú metodologickým nástrojom na skúmanie záležitostí spojených s optimálnym psychologickým fungovaním v medzinárodnom kontexte.

Halama, P., Lačná, M. (2011) Personality change following religious conversion: perceptions of converts and their close acquaintances. *Mental Health*, *Religion & Culture,* 14, 8, 757–768.

1. Nail, P.R., Di Domenico, S.I., MacDonald, G. (2013) Proposal of a Double Diamond Model of Social Response. REVIEW OF GENERAL PSYCHOLOGY, 17, 1, 1-19.

Štúdia cituje výsledky nášho výskumu, ktorý poukazuje na tendenciu ku konformite pri hodnotení vlastnej zmeny pri náboženskej konverzii tak na individuálnej úrovni ako aj na úrovni verejného obrazu o človeku ako podklad pre argumentáciu o tom, že existujú dva typy konformity, konverzia vedie ku konformite, vyhovenie (compliance) vedie ku konformite len na úrovni verejného správania. Naše výsledky sú teda podkladom pre vytvorenie nového modelu individuálnej odpovede na sociálny tlak.

**Prehľad výsledkov školiacej činnosti doktorandov**

**Ukončení doktorandi:**

**2011 – Ján Klimas, Kvalita sociálnej interakcie a osobnostné faktory užívania drog, FF TU.**

Práca poukázala na to, ako sa kvalita sociálnych interakcií môže podieľať na vzniku a udržiavaní rôznych typov závislostí. Autor práce v súčasnosti pracuje v pozícii post-doc na University College Dublin, School of Medicine and Medical Science.

**2012 – Peter Žitný, Aplikácia teórie odpovede na položku v psychometrickej analýze a počítačovom adaptívnom testovaní, FF TU.**

Práca poukázala na možnosti aplikácie IRT prístupu v psychometrickej analýze testov a pomocou modelovania načrtla možnosti aplikácie IRT v počítačovom adaptívnom testovaní. Autor práce v súčasnosti pracuje ako odborný asistent na Katedre psychológie Filozofickej fakulty Trnavskej univerzity.

**2013 – Jana Vindišová, Psychosociálne prediktory distresu v interkultúrnych súvislostiach, FF TU.**

Práca je založená na rozsiahlom interkultúrnom zbere dát a poukazuje na to ako špecifická kultúra moderuje vzťah medzi psychosociálnymi premennými a prežívaním distresu. Autorka práce v súčasnosti pracuje ako odborná asistentka na Katedre psychológie Filozofickej fakulty Trnavskej univerzity.

**2013 – Richard Wolt, Vzťahová väzba v sociálnych interakciách u ľudí závislých od psychoaktívnych látok a u rizikových užívateľov, FF TU.**

Práca poukázala na význam vzťahovej väzby pri rozvoji a udržiavaní rizikového užívania psychoaktívnych látok a aj akú funkciu môže mať práca so vzťahovou väzbou pri liečbe závislostí.

**2013 – Ivana Kamhalová: Osobnostné aspekty rozhodovania v záťažových situáciách u zdravotníckych profesionálov. ÚEP SAV, Bratislava.** V práci bolo poukázané na to ako sa osobnostné faktory podieľajú na kvalite rozhodovacieho procesu v profesionálnom kontexte zdravotníckych pracovníkov. Práca je originálna tým, že prvýkrát na Slovensku bola použitá metodológia naturalistického rozhodovania. Absolventka v súčasnosti pracuje v aplikovanom výskume v oblasti biznisu.

**V súčasnosti školení doktorandi**

Mgr. Ivana Tomanová (FF TU) Vzťahová väzba v pracovnom kontexte (štúdium od roku 2009)

Mgr. Lucia Martinčeková (FF TU) Na zmysel zamerané zvládanie u rodičov po strate dieťaťa (štúdium od roku 2014)

Mgr. Veronika Uhrínová (FF TU), Vzťahová väzba v dospelom správaní, (štúdium od roku 2014)

Doc. Mgr. Peter Halama, PhD.